BESLUTNING FRA DET RÅDGIVENDE UDVALG FOR DET EUROPÆISKE KUL- OG STÅLFÆLLESSKAB om Det Stående Udvalg for Bedriftssikkerhed og Sundhedsbeskyttelse inden for stenkulsminedriften og andre mineraludvindende virksomheder (96/C 138/06)

(Enstemmigt vedtaget på det 328. plenarmøde den 14. marts 1996)

DET RÅDGIVENDE UDVALG FOR DET EUROPÆISKE KUL- OG STÅLFÆLLESSKAB,

som har gjort sig bekendt med fællesskabsprogrammet vedrørende sikkerhed, hygiejne og sundhed på arbejdspladsen (1996-2000), som behandlet i dok. KOM(95) 282 endelig udg.,

som tager følgende i betragtning:

- der findes en ad hoc-gruppe under Det Stående Udvalg for Miner, som har til opgave at undersøge samarbejdet med Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen

- Det Stående Udvalg har observatører i Det Rådgivende Udvalg,

PÅPEGER, at udvindingsindustrien i EU, og navnlig kulminerne, på trods af problemerne i de seneste år stadig udgør en vigtig sektor inden for EU's energipolitik. Desuden er kulindustrien i EU en meget speciel sektor med særlige problemer (over 80 % underjordiske miner, forekomst af »grubegas« (methan) osv.), som frembyder øget risiko for ulykker;

KONSTATERER, at Det Stående Udvalgs arbejde har været yderst positivt i enhver henseende. Den omhu, hvormed analysen og evalueringen af ulykkerne er blevet foretaget, har først og fremmest ført til en betydelig forringelse af antallet af arbejdsulykker, hvilket viser sig ved et lavere skadesindeks for sektoren, og følgelig en betydelig forbedring af minearbejdernes arbejdsforhold, hvilket utvivlsomt indirekte har medført en forbedring af vore kulminers rentabilitet;

BEMÆRKER, at samarbejdet mellem de to organer (Det Stående Udvalg og Det Rådgivende Udvalg for Sikkerhed og Hygiejne) er ønskeligt og yderst positivt med henblik på udveksling af erfaringer. Men i betragtning af Det Stående Udvalgs effektivitet og særlige karakter, som er omtalt ovenfor, vil en sammensmeltning af de to organer på nuværende tidspunkt have en negativ virkning, i og med at kulminerne stadig spiller en betydelig rolle som strategisk sektor i EU;

PÅPEGER, at selv om Det Stående Udvalg ikke har hjemmel i EKSF-traktaten, har det naturligvis nær forbindelse til kulindustrien, som er omhandlet i denne traktat. De undersøgelser af ulykker, Det Stående Udvalg har foretaget, har frembragt og frembringer stadig elementer, som er af væsentlig betydning for Kommissionen ved udarbejdelsen af direktivforslag, som har ført til og stadig vil føre til, at man kan undgå et stort antal ulykker inden for hele minesektoren i EU;

ER BEKENDT MED Europa-Kommissionens budgetmæssige vænskeligheder, men nedlægning af Det Stående Udvalg ved integration eller sammensmeltning med Det Rådgivende Udvalg for Sikkerhed og Hygiejne vil ikke medføre budgetmæssige besparelser, eftersom det grundlæggende problem består i at nedbringe antallet af ulykker, som desværre ofte er dødelige.

På grundlag af alle disse forhold ønsker Det Rådgivende Udvalg for EKSF at give udtryk for følgende:

a) eftersom EKSF-traktaten og de organer, der har hjemmel heri, i princippet bringes til ophør i år 2002, ANBEFALER OG HENSTILLER udvalget til Kommissionen, at Det Stående Udvalg i betragtning af sin indirekte forbindelse med EKSF ligeledes bevares som selvstændigt organ, i hvert fald indtil EKSF-traktatens ophør, og at man til den tid tager stilling til problemet om en eventuel sammensmeltning

b) udvalget OPFORDRER følgelig Europa-Kommissionen til i det mindste at bibeholde Det Stående Udvalg med dets nuværende kompetenceområde og forhindre en sammensmeltning med Det Rådgivende Udvalg for Sikkerhed og Hygiejne, eftersom det, som ovenfor anført, er et stort antal europæiske minearbejderes sikkerhed og liv, der står på spil.